《渡扬子江望金山》
清代·周映清

江天淡荡朝霞红，澄波万顷流瀜瀜。舟人解缆渡江去，渐觉帆脚生微风。

苍茫远树失京口，举头忽现青芙蓉。奔流直下走东海，金山突兀当其中。

楼台明灭晃金碧，有如蜃海浮琳宫。晴烟缥缈飞鸟绝，但见古塔撑青空。

我闻此水贯楚蜀，北江下注连南东。天留片石作屏障，直与底柱争穹窿。

坐揽奇景豁胸臆，敢燃犀角窥蛟龙。收帆瓜步一回首，江南千里青濛濛。

作者简介：周映清，字皖湄，归安人。同县乾隆甲戌进士、湖南布政使叶佩荪室。有《梅笑集》。